Mnr. SA op pad na Filippyne | Netwerk24
Mnr. SA op pad na Filippyne
Deur Liezl Davids 31 Januarie 2020 06:00
Mnr. Suid-Afrika, Heinrich Gabler, neem aan die Manhunt International-skoonheids­kompetisie deel.Foto: Verskaf
Wellington se Mnr. SA, Heinrich Gabler, sal eersdaags Suid-Afrika internasionaal by die Manhunt International-skoonheidskompetisie in Manila in die Filippyne verteen­woordig.
Gabler, wat in die Andrew Murray-kinderhuis grootgeword het, is in Junie 2019 as Mnr. Suid-Afrika gekroon. Hy verduidelik dat die wenner van Mnr. Suid-Afrika die land by Manhunt International moet verteenwoordig. Vanjaar word die 20ste Manhunt International van 15 tot 23 Februarie gehou.
“Dit is vir my ’n ongelooflike groot voorreg om Suid-Afrika te kan verteen­woordig. Ek sien meestal uit om verhoudings te bou met die ander deelnemers van oor die wêreld,” het Gabler gesê. Volgens hom gaan die deelnemers ’n week voor die gala-aand in Manila ’n paar uitdagings voltooi, foto’s in swemdrag neem en alles oefen waarop hulle beoordeel gaan word.
Daar gaan ook van 1 Februarie tot en met die gala-aand geleentheid wees vir die publiek om vir hul gunstelingdeelnemer te stem. Die publiek kan op Manhunt International se Facebook-blad vir Gabler stem.